એ જ સમય દરમ્યાન, એમેલિયાના શસ્ત્ર વિભાગે ૫૦૦,૦૦૦ જર્મન માર્કની ગોળીઓ બનાવી હતી. જો કે ઓસ્કર એ વાતનો ખુલાસો આપતાં કહે છે, “વાસણોના ઉત્પાદનમાં પાછળ પડી જવાને કારણે, જેને ગણાવી શકાય એવું કોઈ જ ઉત્પાદન થઈ રહ્યું ન હતું.” તેના કહેવા મુજબ, શસ્ત્રોના ઉત્પાદનમાં શરૂઆતમાં સહજ રીતે પડે એવી અનેક મુશ્કેલીઓ પડી હતી. પરંતુ બ્રિનલિટ્ઝના મહિનાઓ દરમ્યાન એક ટ્રક ભરીને શસ્ત્રોના પુરજા બનાવીને મોકલવાની વ્યવસ્થા તે કરી શક્યો હતો, જેનું મુલ્ય ૩૫,૦૦૦ જર્મન માર્ક હતું. ઓસ્કરે પાછળથી કહેલું, “આ પુરજામાંથી અડધા તો બજારમાંથી ખરીદીને જ બ્રિનલિટ્ઝમાં લઈ આવવામાં આવ્યા હતા. યુદ્ધમાં આનાથી પણ ઓછો ભાગ લેવો શક્ય જ ન હતો! શરૂઆતમાં પડતી મુશ્કેલીઓનું બહાનું લાંબા સમય સુધી બતાવવું મારા માટે, અને મારા યહૂદીઓ માટે પણ વધારેને વધારે જોખમી બનતું જતું હતું, કારણ કે યુદ્ધમંત્રી એલ્બર્ટ સ્પીઅર મહિને-મહિને પોતાની માંગણી વધારતા જ જતા હતા.”